钦定古今图书集成/明伦汇编/官常典/第396卷 > 程采
## 钦定古今图书集成/明伦汇编/官常典/第396卷 > 程采

按《金史》本传：“采字公弼，燕之析津人。祖冀，仕辽广德
军节度使。冀凡六男，父子皆擢科第，士族号其家为
‘程一举’。”冀次子四穆，辽崇义军节度使。采，四穆之季子也，自幼如成人。及冠笃学，中进士甲科，累迁殿中
丞。天辅七年，太祖入燕，授尚书都官员外郎，锦州安
昌令，累加起居郎，为史馆修撰。以从军有劳，加少府
少监。熙宗时，历翰林待制，兼右谏议大夫。采上疏言
事，其略曰：“殿前点检司古殿岩环卫之任，所以肃禁
籞，尊天子，备不虞也。臣幸得近清光，从天子观时畋
之礼。比见陛下校猎，凡羽卫从臣无贵贱皆得执弓
矢驰逐，而圣驾崎岖沙砾之地，加之林木丛郁，易以
迷失。是日，自卯及申，百官始出沙漠”，独不知车驾何
在，瞻望久之，始有骑来报，“皇帝从数骑已至行在。窃
惟古天子出入警跸，清道而行，至于楚畋云梦，汉猎
长杨，皆大陈兵卫，以备非常。陛下膺祖宗付托之重，
奈何独与数骑出入林麓沙漠之中，前无斥候，后无
羽卫，甚非肃禁籞之意也。臣愿陛下熟计之，后若复
猎，当预戒有司图上猎地，具其可否，然后下令清道
而行。择冲要稍平之地，为驻跸之所。简忠义爪牙之
士，统以亲信腹心之臣，警卫左右。俟其麋鹿既来，然
后驰射。仍先遣搜阅林薮，明立幖帜，为出入之驰道。
不然，后恐贻宗庙社稷之忧。”又曰：“臣伏读《唐史》，追尊
高祖以下谥号，或加至十八字，前宋大中祥符间亦
加至十六字，亡辽因之。近陛下亦受‘崇天体道钦明
文武圣德’十字，臣窃谓人臣以归美报上为忠，天子
以追崇祖考为孝。太祖武元皇帝受命开基，八年之
间奄有天下，功德茂盛，振古无前，止谥‘武元’二字，理
或未安，何以示将来？臣愿诏有司定议谥号，庶几上
慰祖宗在天之灵，使耿光丕烈传于无穷。”又曰：“古者
天子皆有巡狩，无非事者，或省察风俗，或审理冤狱，
或问民疾苦，以布宣德泽，皆巡狩之名也。国家肇兴，
诚恐郡国新民逐末弃本，习旧染之污，奢侈诈伪，或
有不明之狱，僭滥之刑，或力役无时，四民失业。今銮
辂省方，将宪古行事，臣愿天心洞照，委之长贰，厘正
风俗，或置匦匣以伸冤枉，或遣使郡国，问民无告，皆
古巡狩之事。昔汉昭帝问疾苦，光武求民瘼，如此则
和气通，天下丕平，可坐而待也。”又曰：“臣闻善医者，不
视他人之肥瘠，察其脉之病否而已；善计天下者，不
视天下之安危，察其纪纲理否而已。天下者，人也；安
危者肥瘠也；纪纲者脉也。脉不病，虽瘠不害，脉病而
肥者危矣。是故四肢虽无故，不足恃也，脉而已矣；天
下虽无事，不足矜也，纪纲而已矣。”尚书省天子喉舌
之官，纲纪在焉。臣愿诏尚书省戒励百官，各扬其职，
以立纲纪，如吏部《天官》，以进贤退不肖为任。诚使升
黜有科，任得其人，则纲纪理而民受其赐，前代兴替，
未始不由此者。虞舜不告而娶二妃，帝喾娶四“妃，法
天之四星。周文王一后、三夫人，嫔御有数，选求淑媛，
以充后宫，帝王之制也。然女无美恶，入宫见妒，陛下
欲广嗣续，不可不知而告戒之。”又曰：“臣伏见本朝富
有四海，礼乐制度，莫不一新。宫禁之制，尚未严密，胥
吏健卒之辈，皆得出入，莫有呵止，至淆混而无别。虽
有阑入之法，久尚未行，甚非严禁卫、明法令之意，陛
下不可不知而必行。”疏奏，上嘉纳之。于是始命有司
议赠上太祖尊谥。皇统八年十二月，由翰林侍讲学
士为横海军节度使，移彰德军节度使。卒官，年六十
二。采刚直耿介，不谄奉权贵以希苟进，有古君子之
风云。